《再寄满子权二首 其一》
宋代·王令

秋尽啼衰虫，君思云奈何。我愚得君思合少，君贤劳我心则多。

得独辞源长，泻海为江河。平生未始有点缺，玉日拂拭金烧磨。

寻常貙与狸，见一足已蹉。又况一地卧三虎，狗彘虽勇何敢过。

扬州我何思，青山无一螺。午市不畜宝，米盐财如他。

而吾三夫子，一身各丘轲。琼林自生寒，结露成冰柯。

文章日组纬，玉机飞金梭。谁有真珠绳，结作张麟罗。

拔为当世祥，声为太庙歌。我愿参众民，手足摇婆娑。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。